CONVERSATIONS WITH GOD, BOOK 2 © 1997 by Neale Donald Walsch

All rights reserved including the right of reproduction in whole or in part in any form.

This Slovak edition was published by arrangement with Hampton Roads Publishing Company, Inc.

Slovak edition © Citadella, 2O13

Translation © Peter Herka

Grafická úprava a obálka: Marek Kacvinský

Jazyková úprava a redakcia: Mária Pohronská

Distribúciu zabezpečuje:

PARTNER TECHNIC, spol. s r. o.

Nám. slobody 17

811 06 Bratislava

Tel.: 00 421 2 62 410 904

Email: info@partnertechnic.sk

ISBN 978-80-89628-07-0

Vytvorenie elektronickej verzie Dibuk, s. r. o., 2015

Venované

Samante

Tare-Jenelle

Nicholasovi

Travisovi

Karusovi

Tristanovi

Devonovi

Dustinovi

Dylanovi

Obdarili ste ma oveľa viac,

než som ja kedy obdaril vás.

Nebol som otcom, v akého som dúfal.

Ale počkajte. Ešte sme neskončili.

Naša práca pokračuje.

Poďakovanie

Na začiatku chcem poďakovať tomu, čo je Všetkým a čo je Zdrojom všetkého, vrátane tejto knihy. Niektorí z vás „to“ nazývajú rovnako ako ja, Bohom. Nezáleží však na tom, ako Zdroj pomenujete. Vždy bol, je a bude Zdrojom - naveky.

Po druhé chcem poďakovať za svojich skvelých rodičov, cez ktorých Boh obohacoval moje bytie a s ktorými sa spájajú najdôležitejšie momenty môjho života. Mama a otec sa skvele dopĺňali. Možno nie všetci by s tým súhlasili, ale oni v tom mali jasno. Jeden druhého nazývali „škodcom“ a „jedom“. Mama vravievala, že otec bol „škodca“ a otec zasa tvrdil, že mama bola „jedom“, ktorému nemohol odolať.

Moja mama Anna bola výnimočný človek. Bola obdarená nekonečným súcitom, obrovskou trpezlivosťou a hlbokým porozumením. Večne odpúšťala, bola zdanlivo bezhranične štedrá, múdra a hlboko verila v Boha. Jej viera bola taká silná, že mladý kňaz, ktorý jej dával posledné pomazanie, chvíľu pred jej smrťou, očividne nervózny podišiel ku mne a s obdivom zašepkal: „Môj Bože, ona ma utešovala.“

Keď poviem, že ma to neprekvapilo, bude to najväčšia pocta, akú mame môžem dať.

Môj otec Alex nepatril práve k jemným, útlocitným ľuďom. Mal strohú, búrlivú a občas prekvapivo drsnú povahu. Podľa niektorých ľudí sa neraz správal kruto, najmä k mojej matke. Nechcem ho za to, ani za čokoľvek iné súdiť. Moja mama ho odmietla odsudzovať (naopak, do poslednej chvíle ho chválila) a ja si neviem predstaviť, ako hlboko by som klesol, keby som ignoroval jej vzor.

Otec mal aj mnoho nesmierne pozitívnych vlastností, ktoré si moja matka vždy uvedomovala. Tieto vlastnosti zahŕňali neochvejnú vieru v nezdolnosť ľudského ducha a hlboké porozumenie pre podmienky, ktoré treba zmeniť. Vravel, že nič nezmeníme nariekaním, ale činmi. Naučil ma, že môžem uskutočniť všetko, na čo sústredím svoju myseľ. Bol to muž, na ktorého sa jeho žena a rodina mohli spoľahnúť až do úplného konca. Bol dokonalým zosobnením vernosti, rozhodnosti, zásadovosti a vytrvalosti. Aj keď čelil najťažším situáciám, vravieval: „Ach, to nič nie je.“ Túto mantru som použil pri najväčších výzvach v mojom živote. A vždy fungovala.

Keď poviem, že ma to neprekvapilo, je to najvyššia poklona, akú môžem otcovi zložiť.

Moji rodičia ma učili sebadôvere a bezpodmienečnej láske k ľudom. Úžasná kombinácia!

V predchádzajúcej knihe som ďakoval ďalším členom rodiny a kruhu priateľov, ktorí obohatili a naďalej obohacujú môj život. K nim by som teraz chcel doplniť dvoch výnimočných ľudí, ktorí vstúpili do môjho života po tom, ako som napísal prvú knihu a neobyčajne ma ovplyvnili: manželov Dr. Lea a Lethu Bushovcov. Svojím každodenným životom mi ukázali, že najvzácnejšie životné odmeny nájdeme vo chvíľach nesebeckej starostlivosti o rodinu a milovaných. Vtedy, keď sa zaujímame o svojich priateľov, sme láskaví k ľuďom v núdzi, zachovávame pohostinnosť, pociťujeme lásku a vieru ku všetkým okolo seba. Títo manželia ma usmerňujú a hlboko inšpirujú.

Rád by som poďakoval aj niektorým z mojich ďalších učiteľov, špeciálnym anjelom zoslaným od Boha, ktorí mi prinášajú výnimočné a pre mňa dôležité posolstvo. Niektorí ma ovplyvnili osobne, niektorí z diaľky a niektorí z takej veľkej diaľky, že ani nevedia (na vedomej úrovni), že existujem. Ich energiu som však prijal do svojej duše. Medzi nich patria filozofi, vodcovia, „názoroví tvorcovia“, spisovatelia a spolupútnici na Ceste. Ich prínos do Kolektívneho vedomia pomohol v priebehu rokov vytvoriť studnicu múdrosti, ktorá vychádza z Božej mysle. Viem, že myšlienky v Rozhovoroch s Bohom, pochádzajú z tohto Zdroja. Znova si uvedomujem, že druhá kniha z trilógie rozhovorov je vyvrcholením všetkého, čo som kedy vedel, čo mi bolo povedané, alebo čomu som porozumel. Je vyvrcholením série rozhovorov, ktoré som s Bohom viedol v rôznych podobách a vyššou úrovňou ich porozumenia. Pravdupovediac, vo vesmíre neexistujú nové myšlienky, len nové formulácie Večnej pravdy.

Okrem všeobecnej vďaky všetkým učiteľom by som ešte chcel poďakovať nasledujúcim konkrétnym ľuďom za ich prínos do môjho života:

Kenovi Keyesovi mladšiemu, ktorého postrehy ovplyvnili tisíce životov (vrátane môjho). Teraz sa vrátil Domov a je spoľahlivým poslom.

Doktorovi Robertovi Mullerovi, ktorého úsilie o svetový mier dodáva už viac než pol storočia tejto planéte novú nádej a veľkolepú víziu.

Dolly Partonovej, ktorej hudba, úsmev a celá osobnosť obšťastňuje národ a moje srdce neraz potešila aj vtedy, keď bolo zlomené a myslel som si, že ho nič nedokáže rozveseliť. Tomu vravím jedinečná mágia.

Terry Cole Whittakerovej, ktorej dôvtip, múdrosť, absolútna úprimnosť a pohľad na život a jeho radosti, boli pre mňa príkladom odo dňa keď som ju stretol. Zlepšila životy tisícov ľudí.

Neilovi Diamondovi, ktorý svojim umením načrel do hĺbky svojej duše a tým hlboko prenikol aj do mojej. Oslovil dušu celej generácie. Jeho talent a citová veľkorysosť, s akou ho zdieľal, sú monumentálne.

Thee Alexanderovej, ktorá sa odvážila ukázať mi, že ľudská náklonnosť sa dá vyjadriť bez obmedzení, bolesti, skrytých zámerov, žiarlivosti a bez očakávaní. Prebudila vo svete nepokojného ducha neobmedzenej lásky a našu najprirodzenejšiu túžbu po sexuálnom uspokojení, čím ju opäť urobila zázračnou, nádhernou a nevinne čistou.

Robertovi Rimmerovi, ktorý urobil presne to isté.

Warrenovi Spahnovi, ktorý ma naučil, že dosiahnuť dokonalosť v akejkoľvek oblasti znamená, stanoviť si tie najvyššie ciele a odmietnuť z nich poľaviť. Športový hrdina prvej kategórie, hrdina z bojiska pod paľbou a životný hrdina, ktorý nikdy nezakolísal vo svojom predsavzatí excelovať bez ohľadu na to, koľko námahy to stálo.

Jimmymu Carterovi, ktorý odvážne trvá na tom, aby sa medzinárodná politika robila bez politiky, aby vychádzala zo srdca, z toho, čo je správne podľa Najvyššieho zákona. Jeho myšlienky sú také svieže, že náš zatuchnutý svet nevie, čo si s nimi počať.

Shirley MacLainovej, ktorá dokazuje, že intelekt a zábava sa navzájom nevylučujú, že sa môžeme povzniesť nad prízemnosť a banálnosť. Trvá na tom, že môžeme hovoriť o veciach zásadných rovnako ako o nedôležitých, o vážnych rovnako ako o veselých, o hlbokých rovnako ako o plytkých. Snaží sa pozdvihnúť úroveň našej reči a tým aj nášho vedomia, využívajúc svoj veľký vplyv na trhu myšlienok.

Oprah Winfreyovej, ktorá robí úplne to isté.

Stevenovi Spielbergovi, ktorý robí úplne to isté.

Georgemu Lucasovi, ktorý robí úplne to isté.

Hughovi Downsovi, ktorý robí úplne to isté.

A Gene Roddenberrymu, ktorého duch to teraz počuje a usmieva sa... pretože on mi ukázal cestu v mnohých veciach, ktoré som spomenul. Riskoval, balansoval na hrane a šiel ďalej, tak ako nikto pred ním.

Títo ľudia sú vzácni, ako sme všetci. Na rozdiel od niektorých z nás sa však rozhodli, že budú z pokladnice svojho Ja rozdávať vo veľkom. Že budú riskovať všetko - stratu súkromia a rozvrat osobného života – aby mohli ďalej odovzdávať všetko, čím naozaj sú. A vôbec pritom netušili či dar, ktorý chceli odovzdať, ostatní príjmu. Napriek tomu ho dávali.

Za to im ďakujem. Ďakujem vám všetkým. Obohatili ste môj život.

Úvod

Toto je neobyčajný dokument.

Je posolstvom Boha, v ktorom navrhuje sociálnu, sexuálnu, vzdelávaciu, politickú, ekonomickú a teologickú revolúciu na tejto planéte, akú sme nikdy nevideli a len zriedka si predstavovali.

Je odpoveďou na túžby obyvateľov tejto planéty. Vyhlásili sme, že chceme vytvoriť pre všetkých lepší život, povzniesť naše vedomie a hľadať nový svet. Boh nás nebude odsudzovať, bez ohľadu na to, čo si vyberieme. Ak túžime po zmene, ochotne nám ukáže cestu. Nebude nás nútiť, aby sme prijali jeho návrhy. Ani teraz, ani v budúcnosti.

Považujem slová v tejto knihe za strhujúce a zároveň znepokojujúce, za podnetné a povznášajúce. Sú strhujúce, pretože mi berú dych tým, aký dosah môžu mať. Sú znepokojujúce, lebo mi ukazujú seba samého – a ľudstvo – spôsobom, aký ma znepokojuje. Sú podnetné, a stavajú ma pred výzvu, pred akou som ešte nestál. Pred výzvu stať sa lepším a vznešenejším človekom. Pred výzvu stať sa Zdrojom sveta, v ktorom zlosť, malicherná žiarlivosť, sexuálne poruchy, ekonomická nerovnosť, vzdelávacie šialenstvo, sociálna nerovnosť, politické tajnostkárstvo, právnické kľučky a mocenské hry už nebudú súčasťou našich životov. Slová v tejto knihe sú povznášajúce, pretože dávajú vieru, že je možné všetko.

Môžeme naozaj vytvoriť takýto svet? Boh tvrdí že áno. Hovorí, že jediné, čo treba, je naše rozhodnutie naozaj sa do toho pustiť. Táto kniha je skutočným rozhovorom s Bohom. Je druhou zo série troch kníh zachytávajúcich konverzáciu s Bohom, ktorá začala pred piatimi rokmi a trvá dodnes. Nemusíte veriť, že tento materiál pochádza naozaj od Boha a ja to od vás ani nechcem. Pre mňa je dôležité len to, či má nejakú hodnotu, či prináša poznanie, či podnecuje prebudenie, či zapaľuje vášeň alebo vytvára plodnú zmenu v našom každodennom pozemskom živote. Boh vie, že niečo sa zmeniť musí. Nemôžeme pokračovať rovnako ako doteraz.

Trilógia Rozhovory s Bohom uzrela svetlo sveta v knižnej podobe v máji 1995, keď vyšla prvá kniha z tejto série. Zaoberala sa najmä mojimi osobnými problémami a zmenila môj život. Zmenila však život aj mnohým ďalším ľuďom. Počas niekoľkých týždňov sa stala ohromujúcim bestsellerom. Ku koncu prvého roku sa predávalo 12 tisíc výtlačkov mesačne a tento počet neustále narastal. Samozrejme, nezvyčajný „spoluautor“ nebol neznámy. A to je to, čo robí toto dielo takým fascinujúcim a silným.

Som hlboko vďačný za to, že som súčasťou procesu, pri ktorom si tisíce ľudí znova pripomínajú veľké pravdy. Teším sa a som veľmi šťastný, že toľko ľudí našlo v tejto práci hodnotu.

Chcem aby ste vedeli, že spočiatku som bol poriadne vystrašený. Napadlo mi, že ma budú ľudia považovať za šialeného alebo si budú myslieť, že trpím velikášstvom. Alebo – ak by verili, že kniha bola naozaj inšpirovaná Bohom – budú nasledovať a poslúchať tieto rady. A prečo som sa bál? Jednoducho preto, lebo som vedel, že všetko čo som napísal, môže byť nesprávne. A potom začali prichádzať listy. Pochádzali od ľudí z celého sveta. A ja som už vedel. Hlboko vo vnútri som vedel, že to bolo správne. Toto bolo presne to, čo svet potreboval počuť a presne v tom najsprávnejšom čase!

Teraz vychádza druhá kniha a zisťujem, že mám opäť strach. Tento diel sa zaoberá širšími súvislosťami našich individuálnych životov, ako aj geofyzikálnymi a geopolitickými úvahami, ktoré môžu ovplyvniť celý svet. Predpokladám, že tento zväzok bude obsahovať oveľa viac myšlienok, s ktorými bežný čitateľ nemusí súhlasiť. A preto mám obavy. Bojím sa, že to, čo si tu prečítate, sa vám nebude páčiť. Bojím sa, že za niektoré z týchto myšlienok sa pre vás stanem „nesprávnym“. Bojím sa, že pichnem do osieho hniezda, rozpútam búrku, spôsobím vlnobitie. A znova sa bojím, že myšlienky v tejto knihe môžu byť nesprávne. Áno, viem, že by som mal byť v pohode a nebáť sa. Koniec koncov, nečítal som vari svoju vlastnú prvú knihu? Tu to máte. Znova to moje človečenstvo. Viete, nie je mojim cieľom zverejniť tieto zápisky, aby som ľuďmi otriasol. Želám si len úprimne a otvorene vám tlmočiť to, čo mi Boh odpovedal na moje otázky. Sľúbil som mu, že to urobím – zverejním tieto rozhovory – a tento sľub nemôžem porušiť.

Ani vy nemôžete porušiť svoj vlastný sľub. Očividne ste sľúbili, že dovolíte, aby niekto alebo niečo neustále spochybňovalo vaše myšlienky, nápady a životné pravdy. Odhodlali ste sa neustále rásť. Len človek s takýmto odhodlaním by si vybral knihu, ako je táto.

Takže sa zdá, že sme v tom spoločne. A niet sa čoho báť. Sme tým, čím sme a v dôsledku toho robíme, čo robíme. Musíme tomu len zostať verní a potom strach nemá šancu. To, čo teraz viem, som tušil odjakživa. Všetci sme poslovia – vy a ja. Keby sme nimi neboli, nepísal by som tieto slová a vy by ste ich určite nečítali. Sme poslovia a čaká nás práca. Po prvé, musíme si byť istí, že sme jasne porozumeli posolstvu, ktoré sme prijali z knihy Rozhovory s Bohom. Po druhé, musíme toto posolstvo začleniť do našich životov tak, aby začalo fungovať. A po tretie, musíme toto posolstvo priniesť ostatným. Musíme sa stať príkladom pre ostatných, pre všetkých, ktorým ovplyvňujeme život. Tak im prinesieme Pravdu tohto posolstva.

Som rád, že ste sa rozhodli vydať na túto cestu so mnou. S vami je to oveľa ľahšie a zábavnejšie. Prejdime cez tieto stránky spolu. Na rozdiel od Prvej knihy, tu a tam to môže byť nepríjemné. Prvá kniha bola napísaná tak, ako keby vás Boh vrelo objal okolo pliec.

V Druhej knihe vašimi ramenami Boh rovnako milujúco jemne zatrasie. Tento text má byť prebudením. Výzvou prejsť na vyššiu úroveň.

Viete, že vždy existuje ďalšia úroveň. Vaša duša – ktorá sem prišla po najbohatší a nie najchudobnejší život; po naplnenie a nie prázdnotu – nechce, aby ste oddychovali. A aj keď rozhodnutie napokon spočíva vždy na vás, vaša duša vám nedovolí, aby ste len stagnovali vo vlastnej spokojnosti. Nenechá vás upadnúť do ľahostajnosti. Vo vašom svete je totiž veľa toho, čo treba zmeniť a mnohí z vás očakávajú svoj prerod. Vždy môžete pokoriť novú horu, prekročiť nové hranice, ovládnuť nový strach. Vždy existuje veľkolepejšie miesto, väčší pojem a väčšia vízia.

Táto kniha môže byť trochu nepríjemnejšia než Prvá kniha. Popasujte sa s nepokojom, ak vás vyvedie z miery. Držte sa pevne, keď sa loď začne kolísať. A potom žite podľa nového modelu. Alebo ešte lepšie, buďte zázračným príkladom a pomôžte nový model vytvoriť.

Neale Donald Walsch

Ashland, Oregon

Marec 1997

1. kapitola

Ďakujem, že ste prišli. Ďakujem, že ste tu.

Je pravda, že sme sa dohodli, ale aj tak ste nemuseli prísť. Mohli ste sa rozhodnúť inak. Rozhodli ste sa byť tu, v dohodnutej hodine, na dohodnutom mieste, aby sa vám táto kniha dostala do rúk. Takže vám ďakujem.

Ak ste všetko urobili podvedome, bez toho, aby ste vedeli čo robíte a prečo, môže to byť pre vás záhadou. Asi bude vhodné, aby som vám to vysvetlil.

Najskôr vám chcem povedať, že táto kniha k vám prišla v tom najsprávnejšom čase. Možno si to teraz neuvedomujete, ale keď prežijete všetko čo vám ponúka, budete s tým súhlasiť. Všetko sa odohráva podľa dokonalého plánu a príchod tejto knihy do vášho života nie je výnimkou.

Táto kniha je presne tým, čo ste hľadali. Je tým, po čom ste veľmi dlho túžili. Je vašim posledným – pre niekoho možno prvým – stretnutím s Bohom. Je to spojenie. Skutočné spojenie.

Boh bude s vami teraz viesť skutočný rozhovor, prostredníctvom mňa. Pred niekoľkými rokmi by som túto vetu nevyslovil. Teraz to vravím, lebo som sa s ním už zhováral. Teda viem, že je to možné. Nielen, že je to možné, ale deje sa to stále. Tak ako sa to deje práve tu a teraz.

Koniec ukážky

Table of Contents

Titulná strana

Tiráž

Poďakovanie

Úvod

1. kapitola